**UNMK**

**Skupština udruge**

**Izvještaj predsjednika UO-a UNMK-a za 2023. godinu**

Preživjeli smo nekako i 2023, uz različite uspone i padove. Završili smo je s u financijskom pogledu relativno dobro, s 15 tisuća eura na računu, uglavnom od Zero Waste projekata koji se nastavljaju u ovoj godini. Tu je i projekt „Promoviranje Povelje Europske unije o temeljnim pravima na H-Alter-u“ koji nam je započinje 1. 1. 2024. i za koji smo osigurali sredstva još sredinom 2023. godine. Ohrabrujuće je što program Zero Waste zaživljava, a i program Lutka od soli se održava uz financijsku podršku Grada Zagreba. Ohrabrujuće je i to što smo dogovorili vrlo uspješnu suradnju sa Sašom Šimpragom, koji u okviru UNMK-a provodi projekt „Grad u Gradskoj“. Tokom 2023. nastavili smo i suradnju s Osservatorio Balcani e Caucaso Transeuropa, koji su prošle godine započeli novi projekt vezan uz pravo na pristup informacijama.

Uspješnom bih nazvao i suradnju s Ad-hoc feminističkom antiratnom koalicijom čije su članice tokom godine za H-Alter prevele tridesetak problemskih članaka iz inozemnih medija o ratu u Ukrajini.

Pred kraj godine otvorili smo natječaj za mlade suradnike H-Altera i na njega nam se javilo 5-6 studenata, uključujući i nekoliko iz okolnih hrvatski-i-slično govorećih zemalja. Oni će svi biti testirani i mentorirani kroz projekt „Promoviranje Povelje Europske unije“.

**Sudski postupci:**

**U ime obitelji**; Zagrebački Županijski sud presudio je da je formulacija „strukturno nasilje“ u datom kontekstu utuživa, tojest da je autor priloga trebao u svojemu članku objasniti što ona točno znači i na osnovu čeka misli da je „referendum o braku“ to što je napisao da jest. Odredio nam je novčanu kaznu koja, kada se zbroje sudski troškovi i zatezne kamate, iznosi 4500 eura. Kako nemamo toliko nenamjenskih sredstava zamolili smo čitaoce i čitateljice za novčanu pomoć i prikupili smo u 2-3 tjedna oko 6500 eura.

**Gordana Buljan Flander**; jedino ročište u ovoj godini trebalo je biti održano 21. 9. U zadnji čas je zatražila odgodu zbog putovanja. Pokazalo se da je u vrijeme ročišta putovala Svetom Zemljom s grupom hodočasnika iz njezine Župe Svetog Franje Ksaverskog, te da je obišla Nazaret, Kanu, brdo Tabor, crkvu Navještenja, Galilejsko jezero, Brdo Blaženstva, Mjesto Umjnažanja Kruha i druge važne destinacije. Izvor: Facebook GBF.

**Izvori prihoda iz javnih izvora u 2023. bili su:**

Nacionalna zaklada za razvoj civilnoga društva, Institucionalna potpora – 26.080,00 EUR

Fond za pluralizam -  O Civilnom društvu i Vladavina prava) - 26.092,61 EUR

Grad Zagreb – Kultura na H-Alter-u – 1.600,00 EUR

Francusko veleposlanstvo - Budi svjestan i djeluj - 2.064,79 EUR (projekt traje i u 2024.)

Ured za udruge - sufinanciranje projekta Budi svjestan i djeluj – 619,44 EUR

Grad Zagreb – Nulta stopa otpada u Zagrebu – 2.351,52 EUR (projekt traje i u 2024.)

Grad Zagreb – Ponesi svoje – 4.640,30 EUR (projekt traje i u 2024.)

Grad Zagreb – Grad u Gradskoj – 7.500,00 EUR (projekt traje i u 2024.)

Grad Zagreb – Lutka od soli – 1.000,00 EUR

**STANJE IZVANA**

I dalje je na djelu nenapisana i neusvojena „javna medijska politika“ koja je usmjerena prema otežavanju rada novinarstva i nezavisnih medija, a o čijim smo elementima tokom godina u ovoj rubrici pedantno izvještavali.

Također je i dalje na djelu i nenapisana i neusvojena politika održavanja javnih institucija zaduženih za razvoj civilnog društva pod političkom kontrolom. Dodatno, i CD i neprofitni mediji djeluju pod apsurdnim administrativnim pritiscima, ako svoje projekte izvode sredstvima Evrpske unije.

Novost u odnosu na istraživačko novinarstvo ove je godine (2023.) procedura koju je pokrenula Vlada, kojom se Kazneni zakon namjerava dopuniti novom odredbom 307.a , koja bi trebala sadržavati novo krivično djelo "Neovlašteno otkrivanje sadržaja izvidne ili dokazne radnje". U HND-u opravdano smatraju da je motivacija za zabranu otkrivanje sadržaja izvidne ili dokazne radnje pod prijetnjom zatvorske kazne, u transkriptima iz predmeta protiv Josipe Rimac koji su procurili početkom godini, a u kojima se pojavljuje osoba s inicijalima AP.

**STANJE IZNUTRA**

Dojam je da smo sredinom godine obavili dobar fundraiserski posao, koji nam je omogućio ne samo da relativno mirno dočekamo kraj 2023. nego da i u 2024. uđemo s osiguranim težišnim medijskim projektom koji nam omogućava i da proširimo suradničku bazu na H-Alteru. To se odnosi i na kampanju za čitateljske donacije povodom sudske presude u korist *U ime obitelji*, kojom smo prikupili oko 6500 eura. Osim što nas je doslovno spasio od gašenja, uspjeh te kampanje pokazao je da H-Alter, kao „medij zajednice“ i dalje okuplja „zajednicu“ čitateljica i čitalaca koji smatraju da za njegovo preživljavanje ima smisla odvojiti desetak, nekoliko desetaka pa i koju stotinu eura. Na tome smo im zahvalni.

U 2023. zahuktao se program Zero Waste, a Dragica Mateković Rubić je imala i znatan broj uspješnih istupa u većem broju medija.

Živosti u udruzi doprinijela je i suradnja sa Sašom Šimpragom na projektu Grad u Gradskoj.

S druge strane, programe Demokracija na razini mjesne samouprave, Pravo novinara na pristup informacijama; i Utjecaj na javne medijske politike uglavnom smo ostavili u stanju hibernacije.

**Rad UO-a**

UO je u 2023. godini održao ukupno 8 sjednica.

Uzmeđu ostaloga, morali smo donijeti odluku o pripremi relativno velikog projekta promoviranja EU vrijednosti za natječaj koji je raspisala zaklada Slagalica. Morali smo odlučivati i o prijavi na druge natječaje. Morali smo na kraju odlučiti i da ne potpišemo uguvor s Gradom Zagrebom kojim nam je na natječaju za portale bilo odobreno 8000 eura, zato što nije ostavljen rok za objavljivanje predviđenih tekstova.

**Članstvo**

U 2023. godini broj redovnih članova i članica nam se povećao sa 6 na 7. Nova članica je Dragica Mateković Rubić.

Kako sada na H-Alteru surađujemo s većim brojem mlađih ljudi, ponudit ćemo ulazak u članstvo nekima od njihovisno o doprinosu.

**PROGRAMI UDRUGE:**

**H-Alter**

Glavninu sredstava za rad portala osigurali smo iz Fonda za pluralizam i raznovrsnost elektroničkih medija i Nacionalne zaklade za razvoj civilnoga društva, te manji dio od zagrebačkog Gradskog ureda za kulturu.

U studenom 2023. Grad Zagreb je objavio rezultate svojega javnog poziva za dodjelu potpora male vrijednosti za sufinanciranje proizvodnje i objave programskih sadržaja u elektroničkim publikacijama za 2023. godinu, koji je bio raspisan još u svibnju. H-Alteru je odobrena najveća pojedinačna potpora po projektu, od 8000 eura. Međutim, Grad je natječajem predvidio da sredstva budu potrošena do kraja 2023. godine. Tražili smo odgodu izvršenja do srpnja 2024, međutim Grad nije prihvatio naš prijedlog, insistirajući na roku do 31. 12. 2023. Stav Grada, kako nam je 30. studenoga u odogovoru na zahtjev iznijela pročelnica Ureda gradonačelnika Martina Jurišić, je sljedeći:

Budući da smo se prvi put u 18 godina rada našli u situaciji da nam donator odobri sredstva, ali nam ne da razuman rok za pripremu i objavljivanje članaka, kao i da, analizirajući situaciju, nismo uspjeli smisliti niti jedan pošten i novinarski primjeren način za apsorbiranje tih 8000 eura, odlučili smo ne potpisati ugovor s Gradom. O tome smo obavijestitli Ured gradonačelnika dopisom od 6. 12. 2023.

Detaljnije o programu u izvještaju urednika.

**Program Zero Waste**

Zero Waste program Udruge za nezavisnu medijsku kulturu trenutno provodi 3 projekta započetih u 2023. god.

Projekti se bave različitim problematičnim frakcijama ali svi s istim ciljem- očuvanje okoliša kroz promicanje zero waste modela gospodarenja otpadom.

***Projekt „Be aware and act“ („Budi svjestan i djeluj“)*** započeo je s provedbom 5.6.2023. g i završava 4.4.2024. g. Opći cilj projekta je zaštita okoliša i borba protiv klimatskih promjena smanjenjem tekstilnog otpada a specifični ciljevi projekta su a) Podizanje svijesti o zaštiti okoliša i b) Promicanje održivog gospodarenja otpadom, kružnog i socijalnog gospodarstva.

Kroz provedbu projekta francuska udruga Green Donut, dizajner igre Tekstil RASPETLJAN!, educirala je 3 voditeljice iz RH za igranje navedene igre koja educira sudionike o cijelom životnom ciklusu tekstila te socijalnom i ekološkom utjecaju tekstilne industrije. Igru smo preveli na hrvatski jezik te ju odigrali, u online obliku, u Školi za trgovinu i modni dizajn Rijeka iz Rijeke te, u živo, u Prirodoslovnoj školi Vladimira Preloga iz Zagreba. Igru je do sada igralo 46/60 učenika srednjoškolskog obrazovanja u RH unutar 7/10 odigranih igara. Nastavno na edukaciju sudionika kroz igru te unutar projektnih aktivnosti i cilja promicanja održivog gospodarenja otpadom proveli smo po 2 radionice u istim školama. U svakoj školi održali smo predavanje „Kako organizirati swap party“ (2/3) i proveli radionicu prenamjene tekstila (2/3). Na istima je sudjelovalo 36/60 učenika. Unutar projekta sudionici provode organizaciju i provedbu swap partya u svojoj školi za učenike i djelatnike cijele škole. Na portalu H-Alter objavili smo članak o projektu te smo na FB stranici portala H-Alter objavili događaj swap partya koji je provela Škola za trgovinu i modni dizajn Rijeka.

***Projekt „Nulta stopa otpada u Zagrebu“*** započeo je s provedbom 1.10.2023.god i završava 31.1.2024. g.

Opći cilj projekta je povećati razinu osviještenosti o dobrim praksama smanjenja nastanka otpada, recikliranja, popravka, prenamjene i razmjene predmeta te pružanje savjeta kako bi se ta praksa provodila u što većoj mjeri te kako bi se potaknuo građanski angažman i promjene u ponašanju vezane za izbor održivih proizvoda i postupanja s otpadom s povoljnijim utjecajem za okoliš dok su specifični ciljevi a) povećati razinu informiranosti djece nižih razreda osnovnoškolskog uzrasta o zero waste principima , b) educirati djecu u nižim razredima osnovne škole o konkretnim praksama smanjenja nastanka otpada. c) educirati djecu nižih razreda osnovnoškoslkog obrazovanja o kompostiranju d) potaknuti promišljanje i propitkivanje o otpadu u svim segmentima života te razvijanje motivacije za usvajanje „zero waste“ praksi.

Na samom projektu partner nam je OŠ Žuti brijeg te smo kroz provedbu projekta održali 5/4 interaktivnih i edukativnih radionica „Zero Waste 5R“ upravo u toj školi. Na radionicama smo promovirali upotrebu dobrih „zero waste“ praksi kao što su recikliranje, popravljanje i razmjena, štednja prirodnih resursa te korištenje održivijih predmeta u svakodnevici te izradom pokusa kompostiranja sudionike smo potaknuli na promišljanje o otpadu od hrane, prirodnim procesima i važnosti pravilnog zbrinjavanja biootpada. Kroz projektne aktivnosti aktivirali smo I djelatnice školske kuhinje koje su svoj doprinos projektu dale kroz odvojeno prikupljeni biootpad iz školske kuhinje za potrebe pokusa. Na radionicama je sudjelovalo ukupno 98/90 učenika/ca. Emisija Eko zona snimila je reportažu jedne radionice za potrebe emitiranja na HRT 4. Učenicima su podijeljene Zero Waste brošure unutar koje su opisane sve “zero waste” dobre prakse koje smo obradili na radionici kroz interakciju. Ostatak diploma podijeljen je nastavnom osoblju. Brošure su se printale na recikliranom papiru kako bi ostavili što manji ugljični otisak provedbom projekta. Podjeljeno je I 98 diploma uspješnosti osvajanja znanja o kompostiranju koje su također printane na recikliranom papiru. Analiza radionice s nastavnicima je provedena te je trenutno u izradi I zaključna analiza provedenih radionica i cijelog projekta.

***Projekt „Ponesi svoje!“*** započeo je s provedbom 1.10.2023. i završava 31.5.2024

Opći cilj projekta je podići razinu svijesti o problematičnosti jednokratne plastike te jačanje prakticiranja dobre prakse nošenja vlastitih spremnika u ugostiteljske objekte za potrebe posluživanja i odnošenja hrane i pića dok su specifični ciljevi projekta a) objediniti ugostitelje u zajednicu u kojoj će moći dijeliti iskustva provedbe projekta i međusobno si pomagati oko tipičnih izazova koji se mogu pojaviti prilikom prakticiranja nošenja vlastitih spremnika u ugostiteljske objekte za potrebe posluživanja i odnošenja hrane i pića, b) educirati ugostitelje o kružnoj ekonomiji i proširiti zajednicu koja svojom ponudom potiče građanstvo na održivu praksu punjenja hrane i pića u spremnike koje im donese potrošač, a sve sa ciljem da građanstvu ponuda bude dostupnija u većoj mjeri, c) povećati vidljivost i popunjenost medijskog prostora održivim praksama i d) potaknuti i educirati građanstvo da u što većoj mjeri nose i koriste vlastito višekratno posuđe i druge višekratne proizvode u svojoj svakodnevici te ih educirati o tome kamo s otpadom na kraju vijeka korištenja višekratne ambalaže.

Unutar projekta objednili smo 9 ugostiteljskih objekata u mailing listu te najavili 1/2 online sastanak svih ugostitelja spojenih u Ponesi svoje! zajednicu. Sudjelovali smo na 2/4 javna događaja (Q’Art Ilica I Q’Art po kvartu Bundek) gdje smo podijelili 250/500 promo letaka o projektu i sudionicima/ugostiteljima, uputama o održavanju višekratnih spremnika i čaša, zero waste „tips&tricks“ savjetima, vrstama i štetnosti plastike I sl. Jedna od manifestacija na kojoj smo sudjelovali kroz podjelu letaka na štandu I provedbu nagradnog kviza održana je I u sklopu Europskog tjedna smanjenja otpada (EWWR). Unutar sudjelovanja na javnim manifestacijama u Gradu Zagrebu održali smo I 2/4 nagradna kviza o plastici gdje je sudjelovalo 20/20 građana/ki te podijelili 2/5 nagrada planiranih podijeliti kroz cijeli projekt. (dmr)

**Lutka od soli – prevencija nasilja među djecom**

Održano je planiranih šest radionica "Lutke od soli", tijekom mjeseca studenog 2023. godine, u Osnovnoj školi Ivana Filipovića u Zagrebu.

Radionicama je prisustvovao predviđeni broj djece, između 120 i 150 učenika nižih razrednih odjeljenja - svi drugi, treći i četvrti razredi.

Radionice su koncipirane kao kombinacija preslušavanja bajke s istoimenog CD-a, tematskog razgovora i "igre" na temu koju otvara bajka. Na suptilan način, kroz razgovor i igru sa učenicima su tematizirani etički problemi i problemi međuljudske komunikacije, te su učenici usmjereni na empatiju, odgovornost i  kritičko promišljanje. Učiteljice razredne nastave izrazile su zadovoljstvo ovakvim pristupom i otvorene su za nove suradnje. (kpg/t)

**SURADNJA U MREŽAMA I SAVEZIMA UDRUGA**

Bitna suradnja odvijala se s Osservatorio Balcani e Caucaso, u okviru projekta European Data Journalism Network. Naš doprinos uglavnom se svodio na prevođenje priloga članica mreže i njihovo objavljivanje na H-Alteru. Započeli su ove godine PPI-projekt, međutim u njega se nismo uključili zbog nedovoljnih vlastitih kapaciteta.

Dragica Mateković Rubić je inicirala uključenje UNMK-a u mrežu organizacija koje promoviraju zero waste pristup politici proizvodnje i zbrinjavanja otpada.

**PLAN ZA 2024.**

* Pripremiti se za kriznu 2025. u kojoj nećemo imati institucionalnu potporu Nacionalne zaklade za razvoj civilnoga društva; to znači – pronaći izvore prihoda, pored Fonda za pluralizam, za preživljavanje te godine.
* Dalje etabliranje Zero Waste programa;
* Na razini H-Altera, nastavak rada s novim mlađim suradnicima, selekcija nove novinarske ekipe za buduće razdoblje (ovisno o razvoju „stanja izvana“).

U Zagrebu, 5. 1. 2024.

Toni Gabrić, predsjednik UO-a